เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการบริษัทเป็นผู้รับผิดชอบต่องบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี ในการจัดทำงบการเงิน
บริษัทได้พิจารณาเลือกใช้นโยบายบัญชีที่เหมาะสม
ถือปฏิบัติโดยสม่ำเสมอและเป็นไปตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสียอย่างเหมาะสม

งบการเงินของบริษัท
และงบการเงินรวมของบริษัทและบริษัทย่อยได้รับการตรวจสอบโดยผู้สอบบัญชีของบริษัทคือ บริษัท
ไพร้ซวอเตอร์เฮาส์คูเปอร์ส เอบีเอเอส จำกัด
โดยคณะกรรมการบริษัทและผู้บริหารได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
ซึ่งความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการบริษัท จัดให้มีระบบการบริหารความเสี่ยง และการควบคุมภายในที่เพียงพอ
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้องครบถ้วนและเพียงพอที่จะดำรงไว้ซึ่งทรัพย์สินตลอดจนเพื่อป้องกันไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง ตลอดจนการเปิดเผยข้อมูลรายการระหว่างกัน
ทั้งนี้ความเห็นของคณะกรรมการตรวจสอบเกี่ยวกับเรื่องดังกล่าวปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัท
มีความเห็นว่าโครงสร้างการบริหารและระบบการควบคุมภายในของบริษัทโดยรวมอยู่ในระดับที่น่าพอใจ
และผลการตรวจสอบของผู้สอบบัญชีของบริษัทที่ไม่มีเงื่อนไขและไม่มีข้อสังเกต
ทำให้เชื่อได้ว่างบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม พ.ศ. 2552 ได้แสดงฐานะการเงิน
ผลการดำเนินงานและกระแสเงินสดถูกต้องตามที่ควรในสาระสำคัญตามหลักการบัญชีที่รับรองทั่วไป
และได้ปฏิบัติถูกต้องตามกฎหมายและกฎระเบียบที่เกี่ยวข้อง

[] ในนามคณะกรรมการบริษัท

(นายสนั่น อังอุบลกุล)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการตรวจสอบของบริษัท ศรีไทยซุปเปอร์แวร์ จำกัด(มหาชน)
รู้สึกเป็นเกียรติที่จะรายงานผลการดำเนินการของคณะกรรมการตรวจสอบ ประจำปี 2552
เพื่อโปรดทราบดังนี้

คณะกรรมการตรวจสอบของบริษัท ศรีไทยซุปเปอร์แวร์ จำกัด (มหาชน)
ประกอบด้วยกรรมการอิสระ 3 ท่าน คือ ศาสตราจารย์วิโรจน์ เลาหะพันธุ์
เป็นประธานคณะกรรมการตรวจสอบ นายเอ้งฮัก นนทิการ และนายสุชาติ บุญบรรเจิดศรี
เป็นกรรมการตรวจสอบ ทุกท่านเป็นผู้ทรงคุณวุฒิ มีความรู้ ความสามารถ ประสบการณ์เฉพาะด้าน
มีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
และมีความเป็นอิสระในการปฏิบัติหน้าที่ตามกฎบัตรคณะกรรมการตรวจสอบ

ในระหว่างปี 2552 คณะกรรมการตรวจสอบได้มีการประชุมรวม 4 ครั้ง
ทุกครั้งกรรมการตรวจสอบทุกท่านได้ร่วมประชุมครบถ้วน และได้เชิญผู้บริหารระดับสูง ได้แก่
รองกรรมการผู้จัดการด้านการเงินและบัญชี ผู้สอบบัญชีรับอนุญาต ผู้จัดการฝ่ายตรวจสอบภายใน
เข้าร่วมประชุมเพื่อชี้แจงข้อเท็จจริง และผลการตรวจสอบบัญชีและหลักฐานแต่ละไตรมาส
โดยมีผู้จัดการตรวจสอบภายในเป็นผู้รายงานผลการตรวจสอบภายใน
และทำหน้าที่เป็นเลขานุการของคณะกรรมการตรวจสอบด้วย

ผลการประชุมแต่ละไตรมาส ได้สรุปเป็นรายงานเสนอให้คณะกรรมการบริษัททราบทุกไตรมาส
ซึ่งอาจสรุปสาระสำคัญได้ดังนี้

1.  งบการเงินรายไตรมาส และงบการเงินประจำปี พ.ศ. 2552

คณะกรรมการตรวจสอบ ได้พิจารณาผลการสอบทานงบการเงินรายไตรมาส และงบการเงินประจำปี
พ.ศ. 2552
โดยวิธีสอบถามและรับฟังคำชี้แจงเกี่ยวกับความถูกต้องและครบถ้วนของงบการเงินตามมาตรฐานการบัญชี
การปรับปรุงการบัญชีที่มีผลกระทบต่องบการเงินประจำปีของบริษัท จากผู้สอบบัญชีรับอนุญาต
รองกรรมการผู้จัดการฝ่ายการเงินและบัญชี และผู้ตรวจสอบภายในของบริษัทแล้ว

คณะกรรมการตรวจสอบเห็นว่า งบการเงินของบริษัทประจำปี พ.ศ. 2552
มีความถูกต้องเท่าที่ควรตามหลักการบัญชีที่รับรองทั่วไป และได้เปิดเผยข้อมูลที่สำคัญอย่างเพียงพอ
เห็นสมควรเสนอคณะกรรมการบริษัทเพื่อพิจารณาให้ความเห็นชอบ และนำเสนอต่อที่ประชุมผู้ถือหุ้นได้

2.  การควบคุมภายในและระบบการกำกับดูแลกิจการที่ดี

คณะกรรมการตรวจสอบ ผู้สอบบัญชีรับอนุญาตและผู้ตรวจสอบภายใน
ได้สอบทานระบบการควบคุมภายใน และระบบการกำกับดูแลกิจการที่ดีของบริษัทแล้ว
มีความเห็นร่วมกันว่า ไม่พบข้อบกพร่องที่เป็นสาระสำคัญในระบบควบคุมภายใน
คณะกรรมการตรวจสอบได้เน้นให้ติดตามเป็นระยะ
และหากมีข้อเสนอแนะก็ได้เสนอต่อฝ่ายบริหารเพื่อแก้ไข สำหรับนโยบายการกำกับดูแลกิจการที่ดี
บริษัทได้มีการจัดทำเป็นลายลักษณ์อักษรและได้มีการปรับปรุงแก้ไขในปี 2552
เพื่อให้มีประสิทธิภาพการกำกับดูแลกิจการได้ผลดียิ่งขึ้น

3.  การสอบทานการบริหารความเสี่ยง

คณะกรรมการตรวจสอบ
ได้สอบถามการดำเนินงานของคณะกรรมการบริหารความเสี่ยงของบริษัทเป็นประจำทุกไตรมาส
ได้พบว่าคณะกรรมการบริหารความเสี่ยงได้ติดตามและปรับปรุงให้การดำเนินงานมีประสิทธิภาพทั้งด้านความเสี่ยงในการบริหารและการดำเนินงาน
ซึ่งเปลี่ยนแปลงไปตามสภาพของธุรกิจและสภาพสิ่งแวดล้อมอย่างเหมาะสม

4.  การปฏิบัติตาม พรบ.หลักทรัพย์และตลาดหลักทรัพย์ และกฎหมายที่เกี่ยวข้อง

คณะกรรมการตรวจสอบ
ได้ติดตามเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับการประกอบธุรกิจของบริษัท
จากฝ่ายตรวจสอบภายในแล้ว ไม่พบประเด็นที่เป็นสาระสำคัญในเรื่องที่ไม่ปฏิบัติ

บริษัทได้ปฏิบัติตามระเบียบการกำกับดูแลกิจการที่ดีตามที่บริษัทกำหนดไว้
และได้รับการประเมินจากสมาคมส่งเสริมสถาบันกรรมการบริษัทไทยแล้ว บริษัทได้รับคะแนนในช่วง
“ดีมาก”

5.  การพิจารณาแต่งตั้งผู้สอบบัญชี สำหรับงบการเงินประจำปี พ.ศ. 2553

คณะกรรมการตรวจสอบ ได้พิจารณาผลการปฏิบัติงานของผู้สอบบัญชีในรอบระยะเวลา บัญชีปีที่ผ่านมา
โดยคำนึงถึงชื่อเสียง ความน่าเชื่อถือ ความสามารถในการให้บริการตรวจสอบ
และการให้การรับรองงบการเงินได้ทันเวลาอย่างสม่ำเสมอ แล้วเห็นว่าเป็นที่น่าพอใจในระดับหนึ่ง
จึงขอเสนอต่อคณะกรรมการบริษัท เพื่อให้ขออนุมัติต่อที่ประชุมผู้ถือหุ้นเพื่อแต่งตั้งให้ นายประสัณห์
เชื้อพานิช ผู้สอบบัญชีรับอนุญาตเลขที่ 3051 หรือ นางสาวแน่งน้อย เจริญทวีทรัพย์
ผู้สอบบัญชีรับอนุญาตเลขที่ 3044 หรือ นายขจรเกียรติ อรุณไพโรจนกุล ผู้สอบบัญชีรับอนุญาตเลขที่
3445 แห่งบริษัท ไพร้ซวอเตอร์เฮาส์คูเปอร์ เอบีเอเอส จำกัด เป็นผู้สอบบัญชีของบริษัท
สำหรับรอบระยะเวลาบัญชีประจำปี พ.ศ. 2553 เพื่อขออนุมัติจากที่ประชุมผู้ถือหุ้นต่อไป
โดยมีค่าตอบแทนเบ็ดเสร็จรวม 2,027,000 บาท (สองล้านสองหมื่นเจ็ดพันบาทถ้วน)

ในนามคณะกรรมการตรวจสอบ

[] บริษัท ศรีไทยซุปเปอร์แวร์ จำกัด (มหาชน)

(ศาสตราจารย์วิโรจน์ เลาหะพันธุ์)

ประธานกรรมการตรวจสอบ

กรุงเทพมหานคร

26 กุมภาพันธ์ 2553